b'\n_START_ARTICLE_\nJuna\n_START_PARAGRAPH_\nJuna on rautatiell\xc3\xa4 kulkeva kulkuv\xc3\xa4line, jossa on vaihteleva m\xc3\xa4\xc3\xa4r\xc3\xa4 vaunuja. Junilla kuljetetaan sek\xc3\xa4 matkustajia ett\xc3\xa4 tavaraa.\n_START_SECTION_\nTekniikkaa\n_START_PARAGRAPH_\nJunia liikuttaa joko erillinen veturi tai vaihtoehtoisesti moottorivaunu, jossa vetokoneisto on sulautettu vaunuun. Nykyisin veturit tuottavat voimansa p\xc3\xa4\xc3\xa4asiallisesti s\xc3\xa4hk\xc3\xb6ll\xc3\xa4 tai dieselmoottorilla, mutta aikaisemmin h\xc3\xb6yrykoneella toimivat h\xc3\xb6yryveturit olivat yleisin tyyppi. Nyky\xc3\xa4\xc3\xa4nkin h\xc3\xb6yryvetureita on yh\xc3\xa4 k\xc3\xa4yt\xc3\xb6ss\xc3\xa4 joissakin maissa, muun muassa Intiassa ja Brasiliassa. Kaasuturbiinik\xc3\xa4ytt\xc3\xb6iset veturit ovat j\xc3\xa4\xc3\xa4neet kokeiluluontoisiksi.\n_START_SECTION_\nMatkustaja- ja tavarajunan yhdistelm\xc3\xa4\n_START_PARAGRAPH_\nAutopikajuna on Suomessa yksi esimerkki matkustaja- ja tavarajunien yhdistelmist\xc3\xa4. Autot lastataan sit\xc3\xa4 varten erikseen suunniteltuihin autonkuljetusvaunuihin. Auton kuljettaja \xe2\x80\x93 ja matkustajat \xe2\x80\x93 matkustavat saman junan kyydiss\xc3\xa4. Suomessa autopikajunat ovat y\xc3\xb6junia, joten niiss\xc3\xa4 on my\xc3\xb6s makuuvaunuja p\xc3\xa4iv\xc3\xa4vaunujen lis\xc3\xa4ksi._NEWLINE_Sotilaskuljetukset on Suomessa toinen esimerkki matkustaja- ja tavarajunien yhdistelmist\xc3\xa4, olkoonkin, ett\xc3\xa4 t\xc3\xa4ll\xc3\xb6in matkustajat yleens\xc3\xa4 kuljetetaan tavaravaunutyyppisiss\xc3\xa4, niin sanotuissa h\xc3\xa4rk\xc3\xa4vaunuissa, joissa on vaunun molemmissa p\xc3\xa4iss\xc3\xa4 makuulaverit, ja keskell\xc3\xa4 kamiina. N\xc3\xa4in kyseess\xc3\xa4 on itse asiassa tavarajuna, joka kuljettaa my\xc3\xb6s matkustajia._NEWLINE_Sek\xc3\xa4 Suomessa ett\xc3\xa4 muissa maissa on aikaisemmin ollut liikenteess\xc3\xa4 my\xc3\xb6s sekajunia, joissa on kuljetettu matkustajia sek\xc3\xa4 kappale- ja kiitotavaraa. Sekajunat ovat yleens\xc3\xa4 liikenn\xc3\xb6ineet sivuradoilla. Suomessa t\xc3\xa4m\xc3\xa4 junatyyppi oli liikenteess\xc3\xa4 1960-luvulle asti.'